Likumprojekts

**Grozījumi Kriminālprocesa likumā**

Izdarīt Kriminālprocesa likumā (Latvijas Republikas Saeimas un Ministru Kabineta Ziņotājs, 2005, 11., 20. nr.; 2006, 4. nr.; 2007, 3., 13. nr.; 2008, 1., 15. nr.; 2009, 9., 14., 15. nr.; Latvijas Vēstnesis, 2010, 19., 178. nr.; 2011, 117. nr.; 2012, 92., 189. nr.; 2013, 6., 21., 61., 112., 183., 187., 252. nr.; 2014, 113., 214. nr.; 2015, 11., 29., 140., 235. nr.; 2016, 48., 241. nr.; 2017, 75., 132., 203. nr.; 2018, 119., 132., 201. nr.) šādus grozījumus:

1.  442. pantā:

papildināt pirmo daļu ar trešo un ceturto teikumu šādā redakcijā:

"Ekonomisko lietu tiesa izskata krimināllietas par noziedzīgiem nodarījumiem, kas paredzēti Krimināllikuma 73.1 panta otrajā daļā, 79.2 panta otrajā daļā, 195. panta otrajā vai trešajā daļā, 198. panta trešajā vai ceturtajā daļā, 199. panta otrajā daļā, 320. panta trešajā vai ceturtajā daļā, 321. panta otrajā, trešajā vai ceturtajā daļā, 322. panta otrajā daļā, 323. panta otrajā vai trešajā daļā, 326.1 panta otrajā daļā, 326.2 panta otrajā daļā vai 326.3 panta otrajā daļā. Ekonomisko lietu tiesa izskata krimināllietu, ja persona saukta pie kriminālatbildības par vairākiem noziedzīgiem nodarījumiem, no kuriem smagākais noziedzīgais nodarījums ir piekritīgs izskatīšanai Ekonomisko lietu tiesai.";

papildināt otro daļu ar otro teikumu šādā redakcijā:

"Apelācijas kārtībā pārsūdzētu Ekonomisko lietu tiesas nolēmumu izskata Rīgas apgabaltiesa."

2. Papildināt pārejas noteikumus ar 71., 72. un 73. punktu šādā redakcijā:

"71. Tās lietas par noziedzīgiem nodarījumiem, kas kvalificēti pēc Krimināllikuma 73.1 panta otrās daļas, 79.2 panta otrās daļas, 195. panta otrās vai trešās daļas, 198. panta trešās vai ceturtās daļas, 199. panta otrās daļas, 320. panta trešās vai ceturtās daļas, 321. panta otrās, trešās vai ceturtās daļas, 322. panta otrās daļas, 323. panta otrās vai trešās daļas, 326.1 panta otrās daļas, 326.2 panta otrās daļas vai 326.3 panta otrās daļas, kuras nodotas atbilstoši noteiktajai piekritībai izskatīšanai attiecīgajā tiesā līdz 2020. gada 31. decembrim, izskatāmas tajā pašā tiesā, kurai tās nodotas. Šajās lietās apelācijas kārtībā pārsūdzēto nolēmumu izskata Rīgas apgabaltiesa.

72. Lietu par noziedzīgu nodarījumu, kas kvalificēts pēc Krimināllikuma 73.1 panta otrās daļas, 79.2 panta otrās daļas, 195. panta otrās vai trešās daļas, 198. panta trešās vai ceturtās daļas, 199. panta otrās daļas, 320. panta trešās vai ceturtās daļas, 321. panta otrās, trešās vai ceturtās daļas, 322. panta otrās daļas, 323. panta otrās vai trešās daļas, 326.1 panta otrās daļas, 326.2 panta otrās daļas vai 326.3 panta otrās daļas, kurā pēc 2021. gada 1. janvāra apelācijas instance ir lēmusi atcelt nolēmumu pilnībā vai kādā tā daļā un nosūtīt krimināllietu jaunai izskatīšanai pirmās instances tiesā, nosūta Ekonomisko lietu tiesai kā pirmās instances tiesai.

73. Lietu par noziedzīgu nodarījumu, kas kvalificēts pēc Krimināllikuma 73.1 panta otrās daļas, 79.2 panta otrās daļas, 195. panta otrās vai trešās daļas, 198. panta trešās vai ceturtās daļas, 199. panta otrās daļas, 320. panta trešās vai ceturtās daļas, 321. panta otrās, trešās vai ceturtās daļas, 322. panta otrās daļas, 323. panta otrās vai trešās daļas, 326.1 panta otrās daļas, 326.2 panta otrās daļas vai 326.3 panta otrās daļas, kurā pēc 2021. gada 1. janvāra kasācijas instance ir lēmusi atcelt nolēmumu pilnībā vai tā daļā un nosūtīt lietu jaunai izskatīšanai, nosūta jaunai izskatīšanai Rīgas apgabaltiesai kā apelācijas instances tiesai."

Likums stājas spēkā 2021. gada 1. janvārī.

Ministru prezidenta biedrs,

tieslietu ministrs

J. Bordāns